Document ID: 32011R1114

VYKONÁVACIE NARIADENIE KOMISIE (EÚ) č. 1114/2011
zo 4. novembra 2011,
ktorým sa zrušuje nariadenie (ES) č. 601/2008 o ochranných opatreniach vzťahujúcich sa na produkty rybolovu dovážané z Gabonu a určené na ľudskú spotrebu
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b),
keďže:
(1)
Nariadenie Komisie (ES) č. 601/2008 (2) sa vzťahuje na určité produkty rybolovu s pôvodom v Gabone určené na ľudskú spotrebu. Stanovujú sa v ňom laboratórne kontroly každej zásielky takýchto produktov rybolovu, aby sa zabezpečilo, že zodpovedajú príslušným limitným hodnotám pre ťažké kovy a siričitany, ktoré sú stanovené v nariadení Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (3), a v smernici Európskeho parlamentu a Rady č. 95/2/ES z 20. februára 1995 o potravinárskych prídavných látkach iných ako farbivá a sladidlá (4). Uvedené ochranné opatrenia prijal Gabon po tom, ako inšpekcia Spoločenstva v roku 2007 odhalila výrazné nedostatky v jeho systéme monitorovania.
(2)
Potravinový a veterinárny úrad vykonal následnú inšpekciu v Gabone v júli 2010, aby zhodnotil zavedený systém monitorovania, ktorým sa riadi produkcia produktov rybolovu určených na vývoz do Únie. Inšpekčný tím zaznamenal zlepšenie v oblasti právnych predpisov, postupov pri úradných kontrolách a laboratórnych činností. Gabon dostal niekoľko odporúčaní, ktoré následne zohľadnil. Okrem toho kontroly vykonávané v Gabone pred vývozom už poskytujú primerané záruky na to, aby sa dovoz produktov rybolovu určených na ľudskú spotrebu do Únie mohol povoliť.
(3)
Keďže už nie je potrebné vykonávať kontroly stanovené v nariadení (ES) č. 601/2008, uvedené nariadenie by sa malo zrušiť.
(4)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie (ES) č. 601/2008 sa zrušuje.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. novembra 2011

Labels: 1
20
0
3
6
18